和府公觀劉團練寶刀詩
作者：劉敞
朝代：宋

paragraphs: 吾宗寶刀清如水，東夷昔時獻天子。
孤光晝射滄海寒，殺聲夜吼蛟龍起。
上爲鐐琫下珧珌，粲如珠璣耀朝日。
制度還存三代風，精神未是塵中物。
秘藏武庫人莫窺，外家將軍獨得之。
四方昇平竟未試，流落功名翻可悲。
時無薛燭誰賞異，廟堂宗工詩絕世。
丈夫要取萬里侯，肯令神兵負詩意。